[{"text_idx": "#000016", "text": "yn y gwaith uwchraddiomwyaf ar ein campws erscenhedlaeth"}, {"text_idx": "#000027", "text": "Croeso i\u2019r ail ran o\u2019r blog hwn am flwyddyn 4 o\u2019r cwrs Meddygaeth. Bydd y rhan yma\u2019n canolbwyntio ar yr ail floc wnes i ei gwblhau yn ystod blwyddyn 4, y bloc merched, teulu a phlentyn, lleoliad wnes i gwblhau y rhan fwyaf ohono yn ysbyty Merthyr. Cliciwch yma er mwyn darllen rhan cyntaf y blog sy\u2019n trafod y bloc meddygaeth seicolegol, niwrowyddoniaeth ac offthalmoleg. Os ydych chi wedi darllen fy mlogiau blaenorol, byddwch yn gwybod bod gen i ddiddordeb mawr mewn gyrfa mewn paediatreg a iechyd plant ac felly roeddwn yn edrych ymlaen yn fawr iawn ar gyfer y lleoliad yma."}, {"text_idx": "#000028", "text": "Gair am derminoleg a chyfathrebu: Yn draddodiadol, mae adrannau mamolaeth wedi cyfeirio at \u2018ferched\u2019 yn hytrach na \u2018chleifion\u2019 er mwyn pwysleisio bod beichiogrwydd a genedigaeth yn brosesau normal a ddim yn salwch. Wrth gwrs, gall beichiogrwydd effeithio ar afiechydon eraill ac achosi rhai afiechydon unigryw. Wrth i gymdeithas ddod yn le mwy goddefgarol, rydym yn sylweddoli bod pob person beichiog ddim yn cysidro eu hunain yn ferched. Yn y blog yma, felly, byddaf yn cyfeirio at \u2018bobl beichiog\u2019. Pan fo beichiogrwydd neu enedigaeth wedi arwain at salwch, byddaf yn cyfeirio at \u2018gleifion\u2019."}, {"text_idx": "#000029", "text": "Roedd y lleoliad 8 wythnos yma yn cael ei rannu\u2019n ddau, gyda\u2019r gwyliau nadolig yn y canol. Cychwynais i\u2019r bloc, felly, yn cwblhau 4 wythnos yn yr adran obstetreg a gynaecoleg. Roedd yn cynnwys cysgodi bydwragedd a meddygon yn yr adrannau cyn-geni, ward esgor ac ward o\u0302l-geni yn ogystal a\u0302 chyfleoedd i ymuno a\u2019r ti\u0302m ar-alwad ar gyfer gynaecoleg, clinigau cleifion allanol a llawfeddygaeth. Treuliais i\u2019r wythnos cyntaf yn cysgodi\u2019r bydwragedd ac mi ges i gyfle i sgwrsio gyda phobl beichiog am eu beichiogrwydd ac eu hanes obstetrig yn ogystal a\u0302 dysgu sut i archwilio abdomen beichiog a darllen olrhain o guriad calon ffetws. Fel pob lleoliad arall, mae rhestr ganddon ni o dasgau i\u2019w cwblhau sy\u2019n cynnwys trafodaethau achos, archwiliadau corfforol a sgiliau gweithdrefnol. Mi gymrais i gyfleoedd, felly, i ymweld a\u0302\u2019r ward o\u0302l-geni er mwyn sgwrsio a\u0302 chleifion oedd unai yn sa\u0302l yn ystod beichiogrwydd neu\u2019n aros y ar y ward oherwydd rhyw broblem. Roedd hefyd cyfleoedd y dynnu gwaed a rhoi pigiadau gwrthgeulydd."}, {"text_idx": "#000030", "text": "Roedd fy ail wythnos yn bennaf ar y ward esgor. Roedd y ti\u0302m meddygol, oedd yn newid pob dydd, yn cynnwys ymgynghorydd obstetreg y gynaecoleg, cofrestrydd oedd yn gyfrifol am y ward esgor a meddyg ifanc oedd yn gyfrifol am y ward o\u0302l-geni. Roeddwn i\u2019n tueddu i dreulio un diwrnod ar y ward esgor a\u2019r nesaf ar y ward o\u0302l-geni felly roedd cyfle i gysgodi\u2019r cofrestrydd yn asesu pobl oedd yn esgor, yn cynnwys mynd i\u2019r theatr llawfeddygol os oedd angen cynnal toriad Cesaraidd, yn ogystal a\u0302 chysgodi\u2019r meddyg ifanc yn asesu a gofalu am bobl ar o\u0302l-geni oedd yn aros ar y ward oherwydd rhyw broblem neu oherwydd bod y ti\u0302m paediatreg yn trin y baban newydd-anedig."}, {"text_idx": "#000031", "text": "Yn ystod y trydydd wythnos, roeddwn i\u2019n ymuno a\u2019r ti\u0302m ar-alwad gynaecoleg. Roedd y ti\u0302m hwn yn bennaf yn asesu cleifion yn yr adran argyfwng ac adran asesu cyn-geni ond roedd ganddyn nhw hefyd rai cleifion ar ward llawfeddygol oedd yn cael eu gweld ar daith ward pob bore. Roedd cyfle, felly, i gymryd hannes a chynnal archwiliad corfforol yn yr adran brys cyn cynnig beth oedd y diagnosis a dylunio cynllun triniaeth. Roedd hyn yn rhywbeth roeddwn i wedi arfer hefo yn ystod blwyddyn 3 ar y llwybr addysg wledig ac roedd yn braf gallu ymarfer y sgiliau yma mewn cyd-destyn arbenigol. Mi ges i hefyd gyfle i fynd i ysbyty Llantrisant yn ystod yr wythnos yma er mwyn ymuno a\u0302 chlinig gynaecoleg ac ymuno a\u0302 thaith ward yn gweld cleifion oedd wedi derbyn llawdriniaeth gynaecolegol yno."}, {"text_idx": "#000032", "text": "Yn anffodus, doedd hi ddim yn bosib i mi fynychu\u2019r wythnos olaf o\u2019r lleoliad obstetreg a gynaecoleg, sef yr wythnos llawfeddygaeth, gan fod fy ffrind rydw i\u2019n byw gyda hi wedi profi\u2019n bositif am COVID-19. Treuliais i\u2019r wythnos adref yn cwblhau adnoddau ar-lein am obstetreg a gynaecoleg, yn cynnwys cwestiynau ymarfer ac adnoddau cymryd hanes ar-lein. Er mwyn dal i fyny gyda\u2019r elfennau llawfeddygol, mi es i yn o\u0302l i ysbyty Llantrisant yn ystod yr \u2018wythnos dal y fyny\u2019, sef y drydydd wythnos o\u2019r gwyliau nadolig, er mwyn ymuno a\u0302 rhestr llawfeddygol a gwylio llawdriniaeth."}, {"text_idx": "#000033", "text": "Paediatreg a iechyd plant oedd ail hanner y bloc, felly yn o\u0302l i Ferthyr i ymuno a\u0302 thi\u0302m arall ar gyfer lleoliad roeddwn i wedi bod yn edrych ymlaen ar ei gyfer ers blynyddoedd (er roedd y llwybr addysg wledig yn ffordd gwych o gael profiad yn asesu plant mewn cyd-destun meddygfa!). Unwaith eto, roedd y lleoliad wedi ei rannu\u2019n 4 wythnos, y cyntaf ar yr uned newydd-anedig, yr ail ar y ward plant, y trydydd ar yr uned asesu plant a\u2019r olaf mewn clinigau yn ysbyty Llantrisant."}, {"text_idx": "#000034", "text": "Roedd y ti\u0302m yn hyfryd ac roedd cyfle i weld plant yn yr uned asesu a chymryd hanes, cynal archwiliad corfforol a meddwl am pa brofion a thriniaethau i\u2019w trefnu cyn trafod yr achos gyda meddyg. Roedd yna hefyd gyfle i ddewis clinigau i fynd iddyn nhw ac felly mi ges i ddatblygu fy niddordeb mewn cardioleg paediatrig trwy fynd i\u2019r clinigau calon ac arswylwi\u2019r ymgynghorwyr a sganiau o\u2019r galon yn osygtal a\u0302 thrafod thema\u0302u cardioleg paediatrig gyda\u2019r ymgynghorwyr. Roedd yn braf bod yr ymgynghorydd ar-alwad ar gyfer yr uned newydd anedig yn ein wythnos cyntaf ar-alwad ar gyfer y ward ar yr ail wythnos ac yn cynnal clinigau ar yr wythnos olaf felly mi wnes i ddod i\u2019w nhabod hi\u2019n dda. Mae yna fudd mawr mewn treulio amser gyda\u2019r un meddyg: mae nhw\u2019n dod i wybod ar ba lefel ydyn ni, beth rydyn ni\u2019n wybod yn barod, maent yn gallu gosod gwaith darllen i ni a gofyn beth wnaethon ni ddysgu. Wrth gwrs nid yw hyn yn bosib os yw\u2019r meddygon yn newid pob dydd."}, {"text_idx": "#000035", "text": "Yn ystod y lleoliadau obstetreg a gynaecoleg a phaediatreg, roedd yna gwrs o sesiynau tiwtorial defnyddiol oedd yn cael eu dosbarthu ar-lein gan ein goruchwylwyr clinigol. Roedd rhain yn debyg i\u2019r sesiynau dysgu trwy achosion ym mlynyddoedd 1 a 2 gydag achosion clinigol i\u2019w trafod a ffocws ar ddiagnosis, profion a thriniaeth."}, {"text_idx": "#000036", "text": "Yn aml mae myfyrwyr meddygaeth yn edrych ymlaen at leoliad yn y maes maent yn meddwl mae nhw eisiau gweithio yno yn y dyfodol ac mae yna gwestiwn pwysig yngly\u0302n ag os ydyn nhw\u2019n gweld eu hunain yn gwneud y swydd yna yn y dyfofol. Mi ges i amser gwych ar y lleoliad paediatreg ac yn bendant mi wnaeth o wneud i mi hoffi\u2019r arbenigedd hyd yn oed mwy. Mi ges i hefyd amser yn ystod blwyddyn 4 i dreulio amser yn fy arbenigedd penodol o ddiddordeb, cardioleg paediatrig, yn ystod cydran a\u0302 ddewisir gan y myfyriwr: mwy am hynny mewn blog sydd i ddod!"}]